Keibul Lamdžao nacionalinis parkas
Keibul Lamdžao nacionalinis parkas (angl. Keibul Lamjao National Park, manip. Keibul Lamjao Leipakki Lampak) – saugoma gamtos teritorija Indijos rytuose, Manipuro valstijoje, Bišnupuro rajone, 35 km į pietvakarius nuo Imphalio. Įsteigtas 1966 m. kaip laukinės gamtos draustinis, o nuo 1977 m. – nacionalinis parkas. Nacionalinis parkas įsteigtas išsaugoti unikalų žuvingą Loktako ežerą, pasižymintį savitais plūduriuojančios biomasės ratilais (vietinių vadinamais phumdi). Šie dariniai atsiranda tik per musonus, kai pelkėtas ežeras užsipildo vandeniu. Apyežerėse auga zizanijos, bengalinės cukranendrės, gumbinės dioskorėjos, tikrosios knisažolės ir kt. Be to, Keibul Lamdžao nacionalinis parkas garsėja kaip endeminio ir taip reto lyraelnio (Panolia eldii) buveinė.